Slik blir været på nasjonaldagen
Bor du i Trøndelag kan det bli varmt å følge 17. mai-toget med bunad. Her er det strålende vær, og utover dagen er temperaturene forventet å kunne gå over 20 grader.- Hadde jeg kunnet velge, ville jeg nok vært i Trøndelag i 17. mai, sa meteorolog Kristen Myklebust Ravnestad ved Storm Geosenter til VG torsdag. Men selv om TV2s første værmann på 16 år mener Nord-Trøndelag og Sør-Trøndelag vil få det fineste været, er det mange flere som får et flott 17. mai-vær. Vakthavende ved Meteorologisk institutt, Nina Pedersen, forteller at gårsdagens prognoser ser ut til å stemme godt. - Både i Møre og Romsdal, Nord-Trøndelag, Nordland, Troms og Finnmark blir det en god del sol og høye temperaturer. Her vil temperaturene komme opp mot 20 grader, sier Pedersen til VG. Hun forteller at det er en klar forskjell på Nord- og Sør-Norge, og at skillet går i Sør-Trøndelag. - Her vil det være en del skyer, men ikke en overliggende fare for regn og temperaturene kan nå 20 grader også her.Like strålende blir det ikke nødvendigvis på Østlandet, men heller ikke her blir det spesielt dårlig vær på nasjonaldagen.Særlig er det områdene fra Oslo og vestover på Østlandet som vil få regnbyger i løpet av dagen - men øst for Oslo vil det bli lite regn og temperaturene kan bli liggende på like under 20 grader. - Solen vil også kunne titte fram iblant, sier Pedersen. Telemark og Buskerud er de fylkene som kan vente seg dårligst vær på 17. mai. Her er det fare for regn stort sett hele dagen.På Vestlandet sør for Stadt vil det bli litt skyet, men stort sett pent vær og oppholdsvær. Det kan falle noen regnbyger enkelte steder. - Jevnt over vil det blir en fin dag i hele landet, mener Pedersen. Nord for Stadt er det ventet at været bedrer seg utover dagen - så selv om det kan falle noen regndråper fra morgentimene er det håp om at det blir oppholds på ettermiddagen.
Over hele Norge kan du juble over strålende 17.mai-vær i dag. Særlig blir det flott vær i Trøndelag og Nord-Norge.